Verður framseldur frá Kanada
Hæstiréttur Kanada neitaði í dag að taka fyrir mál háskólaprófessors, sem fór fram á að vera ekki framseldur til Frakklands, þar sem hans bíður ákæra fyrir sprengjuárás á samkunduhús gyðinga í París árið 1980.
Hinn 60 ára gamli Hassan Diab hefur barist gegn því að verða framseldur í sex ár en hann segir að í Frakklandi bíði hans ósanngjörn ákæra fyrir glæp sem hann hefur staðfastlega neitað að hafa framið.
Diab, sem var settur í varðhald í gær á meðan niðurstöðu dómsins var beðið, verður nú að öllum líkindum fluttur til Frakklands einhvern tímann á næstu 45 dögum. Þar verður hann færður fyrir rannsóknardómara áður en réttarhöld yfir honum hefjast. Verði hann fundinn sekur á hann yfir höfði sér lífstíðarfangelsi.
Sprengjuárásin 1980 á Copernic Street markaði fyrsta skiptið sem fólk lét lífið í árás gegn frönskum gyðingum frá því að nasistar hertóku Frakkland í seinni heimstyrjöldinni. Þrír Frakkar og ung ísraelsk kona dóu og fjörtíu særðust í árásinni, sem bar að með þeim hætti að sprengjur, sem komið hafði verið fyrir í hliðartöskum mótorhjóls fyrir utan samkunduhúsið, sprungu þegar fólk hóf að streyma úr byggingunni.
Guillaume Denoix de Saint-Marc, talsmaður fjölskylda fórnarlambanna, sagði létti fylgja því að málið yrði nú loks flutt fyrir dómstólum, 34 árum eftir árásina.
Stuðningsmenn Diab, sem er félagsfræðingur, efndu til mótmæla fyrir utan dómshúsið í dag og kölluðu "skömm, skömm!" Fræðimaðurinn og aðgerðasinninn Noam Chomsky er meðal þeirra sem hafa kallað eftir því að Ottawa komi í veg fyrir að Diab verði framseldur.
Lögmaður Diab segir sönnunargögnin sem liggja fyrir í málinu í Frakklandi ekki uppfylla skilyrði kanadísku stjórnarskrárinnar. Hann segir ákvörðun hæstaréttar mikil vonbrigði.
Diab var handtekinn á heimili sínu í Ottawa í nóvember 2008 að beiðni franskra yfirvalda, sem halda því fram að hann hafi verið meðlimur samtakanna Popular Front of the Liberation of Palestine.
Samtökin skipulögðu flugrán á 7. áratug síðustu aldar og talið er að þau hafi staðið á bakvið fjölda árása í Evrópu, m.a. sprengjuárásina í París.
Lögmenn Diab hafa harðlega gagnrýnt sönnunargögnin sem málið gegn honum byggir á, en þeirra á meðal er rithandargreining á hótelreikningi sem þeir segja meingallaða, fingrafar sem þeir segja að tilheyri ekki Diab og þá sýni vegabréf hans að hann hafi ekki verið í Frakklandi árið 1980, heldur við nám í Beirút. Þeir segja einnig að sum sönnunargagnanna hafi verið fengið með því að beita pyndingum.
Áfrýjunardómstóll í framsalsmáli Diab í Kanada komst að þeirri niðurstöðu að þar sem Diab hefði ekki verð kanadískur ríkisborgari þegar árásin átti sér stað, væri Kanada skuldbundið til að framselja hann. Diab varð kanadískur ríkisborgari 2006 og á tveggja ára dóttur með konu sinni.
Hæstiréttur Kanada neitaði í dag að taka fyrir mál háskólaprófessors, sem fór fram á að vera ekki framseldur til Frakklands, þar sem hans bíður ákæra fyrir sprengjuárás á samkunduhús gyðinga í París árið 1980.
Hinn 60 ára gamli Hassan Diab hefur barist gegn því að verða framseldur í sex ár en hann segir að í Frakklandi bíði hans ósanngjörn ákæra fyrir glæp sem hann hefur staðfastlega neitað að hafa framið.
Þrír Frakkar og ung ísraelsk kona dóu og fjörtíu særðust í árásinni.
Stuðningsmenn Diab, sem er félagsfræðingur, efndu til mótmæla fyrir utan dómshúsið í dag og kölluðu "skömm, skömm!"
Fræðimaðurinn og aðgerðasinninn Noam Chomsky er meðal þeirra sem hafa kallað eftir því að Ottawa komi í veg fyrir að Diab verði framseldur.
Lögmaður Diab segir sönnunargögnin sem liggja fyrir í málinu í Frakklandi ekki uppfylla skilyrði kanadísku stjórnarskrárinnar.
Þeir segja einnig að sum sönnunargagnanna hafi verið fengið með því að beita pyndingum.